Drie lyke by uitgebrande voertuig gevindFoto: SAPD Die polisie in Limpopo het ŉ reusesoektog na verdagtes van stapel gestuur nadat die liggame van drie mans by ŉ uitgebrande voertuig buite Groblersdal gevind is. Brig. Motlafela Mojapelo, polisiewoordvoerder, het gesê die liggame is Sondag in Naganeng in die Dennilton-omgewing gevind nadat die polisie en nooddienste deur ŉ verbyganger na die toneel ontbied is. “Met ons aankoms is die liggame van drie mans naby ŉ uitgebrande voertuig gevind. Die liggame was onherkenbaar verkool.” Volgens Mojapelo is die oorledenes vermoedelik erg aangerand voor hulle aan die brand gesteek is aangesien talle klippe op die toneel gevind is. Die oorledenes is intussen geïdentifiseer as Owen Ncube (31), Salos Sithole (23) en Lovemore Basera (20). Die polisie ondersoek drie sake van moord. “Die motief vir die wrede moorde word steeds ondersoek.” Die polisie ondersoek ook die moontlikheid dat die mans vermoor is nadat gemeenskapslede reg in eie hande geneem het. Lt.genl. Nneke Ledwaba, provinsiale polisiekommissaris, het die voorval ten sterkste veroordeel en ŉ beroep op beamptes gedoen om die moordenaars vas te trek.